KIRJALLINEN KYSYMYS E-1259/01

esittäjä(t): David Bowe (PSE) komissiolle

(26. huhtikuuta 2001)

Aihe: Trikloorieteenin uudelleenluokittelu

Voiko komissio vahvistaa, johtaisiko ehdotettu trikloorieteenin luokittelu lausekkeella R45 liuotinten päästöjä koskevan direktiivin (1999/13/EY(1)) mukaisesti trikloorieteenin käytön kieltämiseen ja siihen, että niiden aineiden myynti kuluttajille kiellettäisiin, jotka on luokiteltu lausekkeella R45 markkinoille saattamista ja käyttöä koskevan direktiivin (76/769/ETY(2)) neljännessätoista muutoksessa (94/60/ETY(3))?

Uskooko komissio, että tällainen kielto johtaa siihen, että trikloorieteenin teknisistä ominaisuuksista riippuvainen teollisuus alkaa hankkia osia Euroopan unionin ulkopuolelta tai siirtää oman tuotantonsa Euroopan unionin maiden ulkopuolelle?

Jos ei, niin miksi ei?

(1) EYVL L 85, 29.3.1999, s. 1.

(2) EYVL L 262, 27.9.1976, s. 201.

(3) EYVL L 365, 31.12.1994, s. 1.

Margot Wallströmin komission puolesta antama vastaus

(4. heinäkuuta 2001)

Vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetun neuvoston direktiivin 67/548/ETY(1) mukauttamisessa tekniikan kehitykseen 28. kerran, jonka tekniseen kehitykseen mukauttamista käsittelevä komitea hyväksyi 25 päivänä tammikuuta 2001, trikloorieteeni luokitellaan ryhmän 2 karsinogeeniseksi aineeksi.

Luokitus ei johda automaattisesti trikloorieteenin markkinoille saattamista ja käyttöä koskeviin rajoituksiin. Tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 76/769/ETY(2) muuttamisesta neljännentoista kerran 20 päivänä joulukuuta 1994 annetussa Euroopan parlamentin ja neuvoston direktiivissä 94/60/EY(3) säädetään kuitenkin politiikasta, jossa rajoitetaan ryhmään 1 tai 2 kuuluviksi karsinogeenisiksi, perimän muutoksia aiheuttaviksi tai lisääntymiselle vaarallisiksi aineiksi luokiteltujen aineiden yleistä käyttöä, ja pyydetään komissiota esittämään ehdotukset äskettäin tällaisiksi luokiteltujen aineiden yleisen käytön kieltämiseksi. Koska trikloorieteeni on luokiteltu ryhmän 2 karsinogeeniseksi aineeksi, komissio harkitsee trikloorieteenin lisäämistä neuvoston direktiivissä 76/769/ETY mainittujen kiellettyjen aineiden luetteloon.

Teollisuuskäytöstä säädetään orgaanisten liuottimien käytöstä tietyissä toiminnoissa ja laitoksissa aiheutuvien haihtuvien orgaanisten yhdisteiden päästöjen rajoittamisesta 11 päivänä maaliskuuta 1999 annetun neuvoston direktiivin 1999/13/EY(4) 5 artiklan 6 kohdassa siten, että haihtuvat orgaaniset yhdisteet (kuten trikloorieteeni), jotka on direktiivin 67/548/ETY mukaisesti luokiteltu syöpää aiheuttaviksi, perimää vaurioittaviksi tai lisääntymiselle vaarallisiksi, on korvattava niin pitkälle kuin mahdollista vähemmän haitallisilla aineilla tai valmisteilla mahdollisimman pian. Direktiivin 1999/13/EY 7 artiklan 1 kohdan mukaan komissio julkaisee ohjeet aineiden ja valmisteiden korvaamisesta. Ohjeiden laatimisessa otetaan huomioon eri vaihtoehtojen taloudelliset vaikutukset sekä erityisesti kustannukset ja hyödyt. Trikloorieteenin teknisistä ominaisuuksista riippuvainen teollisuus voi siis jatkaa trikloorieteenin käyttöä, mikäli tätä voidaan perustella kustannus- ja hyötynäkökohdilla.

Lisäksi trikloorieteenin vaarat on arvioitava olemassa olevien aineiden vaarojen arvioinnista ja valvonnasta 23 päivänä maaliskuuta 1993 annetun neuvoston asetuksen 793/93(5) mukaisesti. Kun vaarojen arviointi on tehty, muita vaarojen vähentämiseen tähtääviä toimenpiteitä, kuten markkinoille saattamisen ja käytön rajoituksia, voidaan ehdottaa tarvittaessa.

(1) EYVL B 196, 16.8.1967.

(2) EYVL L 262, 27.9.1976.

(3) EYVL L 365, 31.12.1994.

(4) EYVL L 85, 29.3.1999.

(5) EYVL L 84, 5.4.1993.